CELEX: 32016D2242
Language: bg
Date: 2016-12-09 00:00:00
Title: Решение за изпълнение (ЕС) 2016/2242 на Комисията от 9 декември 2016 година за регламентиране на временната търговия със семена от Hordeum vulgare L., сорт Scrabble, които не отговарят на изискванията на Директива 66/402/ЕИО на Съвета (нотифицирано под номер С(2016) 8106) (Текст от значение за ЕИП )

13.12.2016   
            
            
               BG
            
            
               Официален вестник на Европейския съюз
            
            
               L 337/22
            
         РЕШЕНИЕ ЗА ИЗПЪЛНЕНИЕ (ЕС) 2016/2242 НА КОМИСИЯТА
   от 9 декември 2016 година
   за регламентиране на временната търговия със семена от Hordeum vulgare L., сорт Scrabble, които не отговарят на изискванията на Директива 66/402/ЕИО на Съвета
   
      
         (нотифицирано под номер С(2016) 8106)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 66/402/ЕИО на Съвета от 14 юни 1966 г. относно търговията със семена от зърнени култури (1), и по-специално член 17, параграф 1 от нея,
   като има предвид, че:
   
               (1)
            
            
               В Испания количеството на наличните сертифицирани семена, второ размножение от Hordeum vulgare L., които отговарят на условието по точка 1, буква А от приложение II към Директива 66/402/ЕИО по отношение на минималната чистота на семената, е недостатъчно поради проблеми, възникнали по време на производствения процес през последната година, и поради това не е в състояние да задоволи нуждите на тази държава членка
            
         
               (2)
            
            
               Търсенето на такива семена не може да бъде задоволено чрез внос от други държави членки или от трети държави на семена, които отговарят на всички изисквания, установени в Директива 66/402/ЕИО.
            
         
               (3)
            
            
               Следователно Испания следва да бъде упълномощена да разреши търговията със семена от посочения сорт при по-малко строги изисквания.
            
         
               (4)
            
            
               Освен това следва да се позволи на други държави членки, които са в състояние да доставят на Испания семена от посочения сорт, без значение дали са събрани в държава членка или в трета държава, попадаща в обхвата на Решение 2003/17/ЕО на Съвета (2), да разрешат търговията с такива семена, за да се гарантира функционирането на вътрешния пазар и да се предотврати настъпването на смущения.
            
         
               (5)
            
            
               Тъй като с настоящото решение се въвежда дерогация от стандартите на правилата на Съюза, е целесъобразно да се ограничи количеството семена, които отговарят на по-малко строги изисквания, до минимума, необходим, за да се отговори на нуждите на Испания. С цел да се гарантира, че общото количество семена, разрешено да бъде пуснато на пазара съгласно настоящото решение, не надхвърля максималното количество, предвидено в настоящото решение, е целесъобразно Испания да действа като координатор, тъй като тя е представила съответното искане за приемането на настоящото решение и е най-засегната от търговията с този сорт.
            
         
               (6)
            
            
               Като дерогация от стандартите на правилата на Съюза, търговията със семена, които отговарят на по-малко строги изисквания, следва да бъде с временен характер — до 31 декември 2018 г., тъй като това време е необходимо, за да се даде възможност за производство на тези семена и да се направи преглед на положението във връзка с посочения сорт.
            
         
               (7)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Търговията в Съюза със семена от Hordeum vulgare L. (ечемик) от категорията „сертифицирани семена, второ размножение“, принадлежащи към сорт Scrabble, които не отговарят на изискванията по отношение на чистотата на сорта, предвидени в точка 1, буква А от приложение II към Директива 66/402/ЕИО, се разрешават за количество, което не надвишава 6 000 t, и за период, изтичащ на 31 декември 2018 г., при условие че минималната чистота не е под 97 %.
   Член 2
   Всеки доставчик на семена, който желае да пусне на пазара семената, посочени в член 1, подава заявление за разрешение до държавата членка, в която е установен. В заявлението се посочва количеството семена, което доставчикът желае да пусне на пазара.
   Съответната държава членка упълномощава доставчика да пусне на пазара тези семена, освен ако:
   
               а)
            
            
               има достатъчно основания за съмнение дали доставчикът е в състояние да пусне на пазара количеството семена, посочено от него в заявлението за разрешение; или
            
         
               б)
            
            
               предоставянето на разрешение би довело до надвишаване на общото максимално количество семена, посочено в член 1.
            
         Член 3
   Държавите членки взаимно си предоставят административна подкрепа при прилагането на настоящото решение.
   Испания действа както координираща държава членка, за да гарантира, че общото количество семена, разрешено от държавите членки за търговия в Съюза съгласно настоящото решение, не надвишава максималното количество семена, посочено в член 1.
   Всяка държава членка, която получи заявление съгласно член 2, незабавно уведомява координиращата държава членка за количеството, посочено в заявлението. Координиращата държава членка от своя страна незабавно информира уведомяващата държава членка дали разрешението ще доведе до надвишаване на максималното количество.
   Член 4
   Държавите членки незабавно уведомяват Комисията и останалите държави членки за количествата, за които са предоставили разрешение за търговия съгласно настоящото решение.
   Член 5
   Адресати на настоящото решение са държавите членки.
   
      Съставено в Брюксел на 9 декември 2016 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ 125, 11.7.1966 г., стр. 2309/66.
   
      (2)  Решение 2003/17/ЕО на Съвета от 16 декември 2002 г. относно еквивалентността на полските инспекции на посеви за производство на семена, извършвани в трети страни, и относно еквивалентността на семената, произведени в трети страни (ОВ L 8, 14.1.2003 г., стр. 10).